fi fi fi fi en en fi fi fi fi fi da fi fi fi fi en fi fi fi da fi fi fi fi fi fi fi fi fi fi fi da en fi fi fi fi fi fi fi fi fi fi fi fi fi fi fi fi fi fi da fi fi fi fi fi fi fi fi fi fi fi fi da fi fi fi fi fi fi fi fi fi da fi fi fi fi fi hbs_lat en id fi et id fi fi fi fi fi en fi fi fi fi fi sq tr en fi hbs_lat fi en ceb fi fi fi fi fi en cs fi fi fi fi fi fi fi fi fi cs fi fi fi fi fi fi fi fi fi fi fi fi cs fi fi fi fi fi fi fi fi fi fi fi fi es fi fi fi fi fi fi fi fi fi fi fi fi fi fi fi fi fi fi de fi fi fi fi fi fi fi fi fi fi fi fi en en fi es en fi en en
Mulla sitten iski kunnon flunssa päälle, jota kestikin viikon verran. Nyt on onneks parempi olo, vaikkei mun ääni vielä ihan kunnossa ole vieläkään. Tulin tänne jakamaan muutaman viikon takaiset ruokakuvat mun ja Timon viidennen hääpäivän vietosta. Me saatiin viettää kahdenkeskistä aikaa, kun poika oli mummolla ja vaarilla yökylässä. En ole muuten koskaan ollut pojasta yötä erossa joten siksi tää oli myös itselle jännittävää. Haha.
Ei me Timon kanssa mitään ihmeempiä edes tehty. Käytiin Amarillossa syömässä (ylläri), autolla ajelemassa, katsottiin leffaa, oltiin vaan ja sunnuntaiaamuna syötiin kuvissa näkyvät ruoat. Olin kyllä älyttömän väsynyt jostain syystä, että nukahdin varmaan jo kymmeneltä. Hah. Olihan se erilaista olla kahdestaan, mutta eihän sitä osaa enää kahdestaan ollakaan, kun on tottunut siihen, että poitsu on aina mukana joka paikassa (luonnollisesti). Oli silti ihan virkistävää olla vain me.♥
Olihan se oma hääpäivä silloin jännittävä, kun asteli alttarille ja Timo näki mut ensimmäistä kertaa sinä päivänä ja näki ensimmäistä kertaa myös mun hääpuvun. Sitä päivää oli odottanut kauan, kun sanoi alttarilla "tahdon" ja yhteinen elämä alkoi. Ja nyt ollaan tässä - yhden lapsen vanhempina ja toinen lapsi on tulossa. Marraskuussa kirjottelen vähän syvempää postausta parisuhteesta mun ja Timon kymmenennen vuosipäivän kunniaksi joten en tähän sen enempää kirjottele siitä. Tällä hetkellä mielessä on vain kiitollisuus.♥
Mul on kaks pauhaavaa sydäntä
Syksyn tullen mun päälle valikoituu usein viininpunaista edes jossain muodossa. Tällä kertaa uutuutena on New Yorkerista ostettu tuubihuivi, jonka ostin meidän Helsingin reissulta tuossa elokuun lopulla. Oon niin ihastunut tähän äitiyshuppariin, sillä tää on tosi lämmin ja siksi sopii syksyyn niin hyvin. En ikinä raaskis laittaa äitiysvaatteisiin hirveästi rahaa, mutta tämän löysin kirpputorilta kahdeksalla eurolla, niin en malttanut jättää ostamatta. Tämä huppari onkin päätynyt mun päälle tosi usein ja sotkin sen yks päivä kynsilakallakin enkä saanut vielä sitä pois. Onko ideoita, millä sen saa pois? Oon yrittänyt alkoholilla ja Fairylla, mutta niillä en ainakaan vielä saanut tahraa irtoamaan. Niken lenkkarit on mulla usein jalassa, koska ne on niin kevyet ja mukavat. Oon kyllä kaivanut mun nilkkurit vaatehuoneesta kesäkenkien tilalle joten eiköhän niitäkin tule käytettyä.
Tämä viikonloppu on mennyt sairastellessa ja remontin parissa. Mulla meinaa flunssa iskeä taas. Pari viikkoa sitten mulla oli vähän kurkku kipeä, mutten sairastunut sen pahemmin. Nyt kuitenkin tuntuu, että taitaa flunssa iskeä kunnolla päälle. Tyhjensin mä lauantaina Vanhankylän Ullakko -kirppikseltä mun pöydänkin, jota pidin parisen viikkoa. Mulla oli siellä omia tavaroita ja mun vanhempien tavaroita ja hyvin meni kaupaksi. Parilta viikolta sainkin reilu pari sataa euroa, vaikka hinnat olikin lähinnä muutamia euroja ja muutama kalliimpi juttu joukossa. Pääsin ainakin ylimääräisestä tavarasta eroon! Nyt kuitenkin lähden alottamaan pojalle iltatouhuja, jotta saadaan hänet nukkumaankin tälle päivälle.
Category: asut, lifestyle, muoti, oma elämä, päivän asu
En ole pitkään aikaan tehnyt oikeen kunnon sisustuspostausta enkä ole muutenkaan koskaan esitellyt meidän kotia kokonaisuudessaan samassa postauksessa joten eiköhän nyt ole sen aika! Meidän koti ei todellakaan ole vielä valmis ja tämän laittaminen onkin oikea ikuisuusprojekti, mutta pikku hiljaa, pikku hiljaa. Tässä kuitenkin meidän koti. :)
Meidän eteiseen alan olla tyytyväinen. Ostettiin tässä kesällä Hemnes -naulakko ja Kallax-hyllykkö koreineen tuomaan lisää säilytystilaa. Koreissa säilytämme pipot, hanskat, kaulahuivit, laukut ja pojan ulkovaatteet. On meillä vielä tuulikaappi tuon suoraan edessä olevan oven takana, missä on sitten toinen naulakko sekä kenkäteline. En niitä kuvannut tähän postaukseen, mutta olen aikaisemmin tehnyt postauksen meidän eteisestä joten sieltä löytyy lisää kuvia myös tästä tuulikaapista. Naulakon alla olevan penkin aion maalata valkoisella Vintage-maalilla, kunhan tässä ehdin. Kallax-hyllyn päällä olevat Dream -kuutiot oli muuten tässä loppukesästä tehty kirpputorilöytö Kauhavalta. Maksoin niistä vain 3,50€!
Heti eteiseen tullessa oikealla on meidän pojan huone, joka tulee muuttumaan vielä aika paljon tässä syksyn aikana. En kuvannut tähän postaukseen yhtä seinää, jossa on yksi ylimääräinen lipasto. Se on menossa vielä olohuoneeseen tässä kunhan ehtii. (Lue: kunhan siirrämme sen yhdessä Timon kanssa, kun en raskauden vuoksi viitsi yksin sitä kantaa) Pinnasänky luonnollisesti siirtyy tulevalle vauvalle ja pojalle ostamme kerrossängyn. Kesällä ostimme Ikeasta pojalle teltan. Se olikin yllättävän iso ja se onkin ainoa väripilkku täällä lastenhuoneessa, sillä muuten tykkään aika vaaleista väreistä. Siirsimme tässä jokin aika sitten tämän meidän isomman Kallax-hyllyn pojalle, koska lelujen säilytykseen tarvi enemmän tilaa joten se tuntui luontevalta.
Eteiseen tultaessa vasemmalla puolella on sitten mun ja Timon makuuhuone. Kesällä saimme vihdoin meidän makuuhuoneremontin valmiiksi, mutta tämäkin tulee muuttumaan vielä. Ikkunan puoleiselle seinälle tulee pinnasänky ja tuo lipasto siirtyy pianon tilalle samalle seinällä. Se sisältää nimittäin tulevan vauvan vaatteet ja se toimii myös hoitopöytänä. Piano siirtyy olohuoneeseen, kunhan saamme sieltä yhden seinän maalattua. Meidän poikahan haluais kovasti pianoa soittaa, mutta mua vähän pelottaa siirtää sitä olohuoneeseen, koska noh, lapset. Mä en halua, että sitä hakataan jollain lelulla joten siksi on ollut hyvä, että se on ollut täällä makkarissa turvassa. Pinnasängyn takia se ei vaan tule mahtumaan tänne makkariin.
Kesällä ostimme uuden sängyn ja patjat Ikeasta. Sänky on malliltaan Brimnes ja että tykkään tästä älyttömästi! Ollaan mietitty, että ostettais tuohon vielä sängynpääty, koska siitä saisi hyllytilaa makkariin, missä säilyttää esimerkiksi kännyköitä öisin, yövaloa tai sisustusjuttuja. Se on kuitenkin niin iso, että ostetaan se varmaan vauva-ajan jälkeen. Mutta nuo sängyn laatikot on kyllä ihan parasta ja noihin saa paljon tavaraa tungettua!
Meidän eteinen on tuollainen pitkä käytävämallinen, jossa pääsee myös vessaan (jonka esittelin täällä) sekä kylpyhuoneeseen/saunaan (jota en ole vielä kuvannut). Kylpyhuoneen oven vieressä on Timon tietokonenurkkaus, joka oli ennen mun bloggausnurkkauksena, kun tietokone oli kiinni tv:ssä. Mutta parempi näin. Itse bloggaan kannettavalla milloin missäkin.
Tykkään kovasti meidän avarasta keittiöstä ja olohuoneesta. Meidän olohuone on tosi tilava, mutta keittiö voisi olla ehkä hiukan suurempi, niin sinne mahtuisi kuuden hengen pöytä. Oon joskus tarkemmin esitellyt meidän keittiötä tässä postauksessa. Keittiön pöytä on ihan mun ja Timon ensimmäinen ostettu juttu omaan kotiin viitisen vuotta sitten ja en ole moneen vuoteen siitä tykännyt. Olen katsellut valkoista pöytäryhmää, mutta tällä hetkellä koen sen rahan tuhlauksena, koska pienten lasten jäljiltä pöytä voisi olla entinen. Olenkin suunnitellut maalaavani myös keittiön pöydän ja tuolit valkoisella Vintage-maalilla.
Olohuoneessa tulee myös muuttumaan vielä paljon, sillä tällä hetkellä meillä on tapetin poisto yhdeltä seinältä kesken. Aiomme maalata sen seinän luultavasti valkoiseksi. Huonekalujen paikat tulee luultavasti muuttumaan ja esimerkiksi tuohon "lautaseinälle" pitäisi kiinnittää tauluhylly ja laittaa sitten valokuvakehyksiä. Niin ja pojan takia meidän tv-tasojen laatikoista puuttuu nupit. Haha. Oon myös pikku hiljaa vaihtamassa olohuoneessa tekstiilejä beigestä harmaiksi, sillä harmaa sopii paremmin tuon lautatapetin kanssa. Muuten kyllä olkkari on ihan mun lempparipaikkoja meidän kodissa.
Miten meni kesä 2016?
tiistai 13. syyskuuta 2016
Nyt, kun virallisesti syksy on täällä, on aika katsoa mun Summer bucket listaa ja jättää kesä 2016 muistoihin. Voin jo näin etukäteen sanoa, että huonostihan tuo mun lista toteutui ja siis oikeasti todella huonosti. Tämän vuoden kesä ei ollut mikään unelmien kesä esimerkiksi säiden puolesta ja muutenkin voin raskauspahoinvoinnin takia todella huonosti koko alkukesän, mutta näillä mennään! Tässä siis mun kesälle asettamia tavoitteita ja kommentit siitä, kuinka ne toteutui.
Osta uudet bikinit. No en ostanut. Kokeilin muutamia, mutta koska se oli niin turhauttavaa puuhaa, niin kauppaan jäi kaikki, kun ne ei ollut sopivia.
Käy uimassa useammin kuin pari kertaa. Kävin sen tasan kaksi kertaa ja kolmannen kerran kylpylä Tropiclandiassa. Lasketaanko se?
Osta uusi tietokone. Kun kirjoittelin mun Summer bucket list -postausta, niin olin juuri saanut uuden läppärin itselleni.
Käy piknikillä. Pari kertaa kävin! Oltiin meidän soluporukan tyttöjen ja heidän miesten kanssa rannalla syömässä nyyttäriperiaatteella. Oli kivaa! Toisen kerran oltiin Timon ja pojan kanssa juhannuksena rannalla kera herkkujen.
Vietä someton päivä tai vaikka useampi. En viettänyt. Vähensin kyllä huomattavasti kännykän käyttöä, mutta aina feilasin somettoman päivän esimerkiksi selaamalla aamulla somet silmät vielä puoliummessa, jolloin koko päivä oli jo pilalla. Sitten kesällä me myytiin paljon nettikirppiksillä tavaroita, niin piti facessakin käydä ja sopia kaupoista. Kyllä, elämäni on somessa nykyään.
Tee kesän 2016 soittolista. En tehnyt erikseen kesän soittolistaa, mutta muutamia biisejä lisäsin mun vuoden 2016 soittolistalle joten se kai lasketaan?!
Ota enemmän kuvia. Jos alkukesän makaa pääosin sängyssä, niin ei sitä oikeen jaksanut kuvailemaan lähteä. Ostettiin kesällä uusi kamera, niin sillä kuvailin vähän enemmän.
Saada vihdoin makkariremppa valmiiksi. No jes, tämä oli tosi hieno saavutus ja varmaan koko kesän paras juttu! Haha.
Käy asuntomessuilla. Meidän piti käydä, koska ne järjestettiin tällä kertaa täällä Seinäjoella. Mutta ei oltu ehditty siellä käydä ja viimesellä asuntomessuviikolla ei oikeen ollut sellaista aikaa, että oltais tuo meidän poika saatu hoitoon ja lisäksi se ei niin tärkeä juttu meille ollut, niin käytettiin ne rahat sitten paremmin.
Käy jossain, missä et ole ennen käynyt. Kävin useammassakin paikassa. Vietin esimerkiksi ystävän polttareita ja vähän myöhemmin häitä Helsingissä. Kävimme myös Ylistarossa Wanhassa markissa ja tyttöporukalla käytiin Mallan makeat sisustuskahvilassa.
Vietä enemmän aikaa ystävien kanssa. Enemmänkin olisi voinut viettää. Niin kuin oon jo maininnut, niin alkukesän vietin lähinnä sängyn pohjalla maaten neljän seinän sisällä.
Käy laavulla paistamassa vaahtokarkkeja. En käynyt. Ehkä nyt syksyllä?
Käy mökillä. En myöskään mökkeillyt. Oli kyllä hilkulla, sillä meillä oli polttareissa yhtenä vaihtoehtona mökille meneminen, mutta suunnitelmiin tuli sitten muutoksia.
Käy keräämässä mustikoita pakkaseen talvea varten. Olin laiska enkä käynyt. Jäi muuten mansikatkin tältä kesää ostamatta. Suunnittelin oikeen ostavani tällä kertaa kaks laatikollista, mutta oon sen verran pihi, etten todellakaan maksa yhdestä laatikosta 45€!
No mitä mun kesään sitten kuului näiden lisäksi? Talviturkin heittäminen juhannuksen tienoilla, juhannuksen viettäminen tuttuun tapaan Keuruulla, palaminen juhannuksena auringossa, meidän seurakunnan Summerfest -tapahtuma, Jipun keikka pariinkin kertaan, meidän kuoron kanssa keikka Lapualla, Ikean huonekalujen kokoamista, Ideaparkissa shoppailua, vaatekriiseilyä, ystävien ja perheen kanssa vietettyä aikaa, huonekalujen myymistä facekirpparilla, ystävän polttarit Helsingissä, ystävät häät, kylpylässä polskuttelua, yksi hotelliyö, vauvan ensimmäiset potkut, masukuvien ottamista, ystävien lapsien 1v synttäreitä, Pokemon go -villityksen seuraamista, järjestelmäkamerakurssille ilmottautumista... Et loppujen lopuksi olihan tää ihan mukava kesä. :)
Category: lifestyle, oma elämä
Päivä mun kanssa maanantai 5.9
tiistai 6. syyskuuta 2016
klo. 07.15 Vähän huonosti nukutun yön jälkeen poika päättää herätä vähän aikasemmin kuin normaalisti. Koomaillaan sohvalla reilu puoli tuntia molemmat.
klo. 08.07 Pojan aamutoimien jälkeen siirrymme keittiöön. Siivoilen pöydältä eilisen iltapalan astioita ja laitan roskia roskiin kunnes yökkään ja käyn oksentamassa. Sen jälkeen keitän itselleni teetä ja syömme aamupalan. Erehdyn maistamaan pojalta jäänyttä tomaattia, tulee yökkäys ja hetkessä juuri syöty aamupala onkin vessanpöntössä. Hyvin alko siis tämäkin aamu. Ei oo hetkeen tarvinnu oksentaakaan.
klo. 09.45 Saan meikattua ja teen muutenkin omat aamutoimet suihkun jälkeen. Alan pakkaamaan autoa kirpputoria varten, sillä tänään mulla alkaa Vanhankylän Ullakko kirppiksellä pöytävuokra.
klo. 12.05 Vien tavarat kirppikselle ja yks vanhempi nainen tulee jo pihalla katsomaan mun Ikean kasseja ja kertomaan halukkuutensa ostaa mankan. Haha, mikäs siinä, kunhan pääsen tavarasta eroon. Osa tavaroista on mun vanhemmilta, joita hain yks kerta myyntiin. Kierrän nopeasti myös kirpputorin muut pöydät, mutta en löydä mitään ostettavaa. Käyn kaupassa, tankkaan bensatankin täyteen ja mennään kotiin syömään. Saan jopa syötyä ilman oksentamista, jee!
klo. 14.15 Yritin saada poikaa nukkumaan päikkäreitä jo heti ruoan jälkeen, mutta ei hän selkeästi ollut väsynyt vaan halusi leikkiä. Hän viihtyikin hyvin yksikseen ja itse hinnoittelen lisää kirppistavaraa. Kahden jälkeen poitsu tulee pupu kainalossa mun syliin ja nukahtaa siihen.
klo. 14.55 Joudun ikävä kyllä herättämään pojan kesken päiväunien, sillä meillä on neuvola. Timo tulee sinne suoraan töistä. Timo taitaakin olla ollut tähän asti jokaisessa neuvolassa mukana. Mulla ja vauvalla on kaikki hyvin!
klo. 17.40 Käyn kirpputorilla katsomassa mitä on mennyt tämän päivän aikana ja lisään tavaraa. Otan aina mun kirppispöydästä kuvan kännykällä, jotta nään, mitä pöydästä on mennyt. En nimittäin muuten muistaisi. Käyn nopeasti kaupassa ja postissa. Postissa oli tullut Crocksin kumisaappaat pojalle. Hirveällä kiireellä siivottiin Timon kanssa, kun puoli seiskalta meille tulee mun kavereita kylään, kun meillä on viikottainen seurakunnan pienryhmä eli solu. Tällä kertaa ei tosin päässyt kuin pari tyttöä paikalle (puhun muuten aina tytöistä, vaikka ollaanhan me kaikki jo reilu parikymppisiä, haha!). Syödään, vaihdetaan kuulumisia, luetaan Raamattua ja rukoillaan. Ihanaa laatuaikaa ystävien kanssa!
klo. 20.40 Tyttöjen lähdettyä laitetaan poika nukkumaan ja vaihdetaan Timon kanssa kuulumisia. Timo oli ollut pyöräilemässä sillä aikaa, kun mulla oli ollut kavereita, eikä oikeastaan oltu ehditty hirveästi jutella koko päivänä.
klo. 22.05 Täytän vielä Kelan sivuilla hakemukset äitiysavustuksesta, lapsilisästä ja vanhempainpäivärahasta. Onneks ei menny kovin kauaa! Nuo Kelan jutut ei aina niin selkeitä ole. Selaan somet läpi ja siirryn sänkyyn kirjottelemaan tätä postausta kännykällä ja sitten nukkumaan!
Category: lifestyle, oma elämä
torstai 1. syyskuuta 2016
En ymmärrä, mikä muhun on mennyt. En ole oikeastaan ikinä ollut ihastunut mihinkään brändiin erityisesti. Jostain syystä kuitenkin nyt lähikuukausina Adidaksen vaatteet ovat kiehtoneet mua. Aina jos nään niitä jossain, ihastelen niitä. Kuvissa ne näyttää tosi hyviltä ja oon niitä kattellut myös eri blogeista. Ne on niin yksinkertaisia, mutta silti tyylikkäitä ja rentoja. Muistan, kun joskus yläasteella Adidaksen superstarit oli muotia, mutta en halunnut sellaisia, kun kaikilla oli samanlaiset. Tässä iässä sillä ei enää ole merkitystä kenellä kaikilla sellaisia kenkiä on. En ole vielä ostanut yhtään vaatetta, mutta ehkä synnytyksen jälkeen uskaltais jotain tilata.
Täytyy kyllä myöntää, että ainakin omassa elämässäni blogit ovat hyviä mainostajia. Oon tosi montaa juttua kokeillut siksi, että joku bloggaaja on sitä suositellut. Ootteko te ikinä ostaneet tai kokeilleet jotain, koska bloggaaja olisi suositellut?
Keräsin tähän kollaasin kivoista Adidaksen vaatteista itselleni sekä teille inspiraatioksi. Oon ihastunut nimenomaan ihan näihin Adidaksen perus musta/valkoisiin vaatteisiin, vaikka esim. erilaiset kuviot ja väritkin on kyllä kivoja, mutta nää yksinkertaset iskee kuitenkin enemmän. Kannattaa muuten ehdottomasti käydä katsomassa Zalandon vaatevalikoima, sillä tässä olisi teille Zalandon alennuskoodi*. Zalandolla on mm. kattava valikoima Adidaksen vaatteita!
Musta t-paita mekko täältä | valkoinen t-paita täältä | T-paita crop täältä | Superstar kengät täältä | Musta huppari täältä | Toppi täältä | Legginssit täältä |
Oonko ainoa Adidaksen fanittaja vai onko siellä muitakin?
Category: inspiraatio, muoti, yhteistyö
Uudemmat tekstit Vanhemmat tekstit Etusivu
Hei! Olen 27-vuotias nuori nainen Seinäjoelta. Olen vaimo yhdelle miehelle ja äiti kolmelle lapselle (poika 12/14, tyttö 12/16 ja poika 10/18).
Blogistani löytyy ripaus muotia, hyviä reseptejä, kirppislöytöjä, sisustusta, arkea kotiäidin näkökulmasta sekä ennen kaikkea hyvää mieltä. Välillä mennään myös pintaa syvemmälle.
Olen lopettanut bloggaamisen, mutta minut löytää edelleen Instagramista @jennislullaby ja saa yhteyden sähköpostilla: jennislullaby(at)hotmail.com
Luukku 3. Jouluinen Rocky road
Joulu ja suklaa on kyllä ihan ehdoton yhdistelmä, Ne sopii yhteen kuin paita ja peppu. Siksi haluan jakaa teille jouluisen Rocky road...
Sisustukseen sopivat treenivälineet + arvonta
Postaus on toteutettu yhteistyössä Suomen voimistelutuotteen ja KidSpotin kanssa.   Mulla on erityisesti lasten saamisen jälkeen liikun...
Blogin 1-vuotissynttärit ja arvonta
Olin pitänyt aikaisemmin reilu kolme vuotta toista lifestyleblogia, mutta lopettanut sen sitten. Aluksi oli tosi kiva olla ilman bl...
Mul on kaks pauhaavaa sydäntä
Miten meni kesä 2016?
Päivä mun kanssa maanantai 5.9
CopyRight © | Theme Designed By Hello Manhattan